

Telki Község Önkormányzata

2089 Telki, Petőfi u.1.

Telefon: (06) 26 920 801

E-mail: hivatal@telki.hu

[www.telki.hu](http://www.telki.hu)

**ELŐTERJESZTÉS**

**A KÉPVISELŐ-TESTÜLET 2022. február 14-i rendes ülésére**

**Napirend tárgya:**

**Pest Megyei Kormányhivatal törvényességi felhívás megtárgyalása**

**A napirendet tárgyaló ülés dátuma**: **2022. 02.14.**

**A napirendet tárgyaló ülés:** **Képviselő-testület**

**Előterjesztő:** **Deltai Károly polgármester**

**Az előterjesztést készítette:** **dr. Lack Mónika jegyző**

**A napirendet tárgyaló ülés típusa:** **nyílt** / zárt

**A napirendet tárgyaló ülés típusa:** **rendes /** rendkívüli

**A határozat elfogadásához szükséges többség típusát:** egyszerű / **minősített**

**A szavazás módja:** **nyílt** / titkos

**1.Előzmények, különösen az adott tárgykörben hozott korábbi testületi döntések és azok végrehajtásának állása**: -

**2. Jogszabályi hivatkozások**: Telki község Önkormányzata a Képviselő-testületének szervezeti és működési szabályzatáról szóló 20/2019. (X.28.) önkormányzati rendelet

**3.Költségkihatások és egyéb szükséges feltételeket, illetve megteremtésük javasolt forrásai:**

Nincs

**4. Tényállás bemutatása:**

A Pest Megyei Kormányhivatal 2022. január 31-én kelt levelében törvényességi felhívással élt Telki község Önkormányzat Képviselő-testületének szervezeti és működési szabályzatáról szóló 20/2019. (X.28.) önkormányzati rendelete (továbbiakban: SZMSZ) tárgyában 30 napos határidővel.

A helyi önkormányzatok törvényességi felügyeletének részletes szabályairól szóló 119/2012. (VI. 26.) Korm. rendelet 7. § a) pontja értelmében a törvényességi felhívás tartalmáról települési önkormányzat esetén a polgármester tájékoztatja a képviselő-testületet. A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 134. § (1) bekezdés alapján: *„Ha a kormányhivatal jogszabálysértést észlel, a törvényességi felügyelet körében legalább harminc napos határidő tűzésével felhívja az érintettet annak megszüntetésére. Az érintett a felhívásban foglaltakat köteles megvizsgálni és a megadott határidőn belül az annak alapján tett intézkedéséről vagy egyet nem értéséről a kormányhivatalt írásban tájékoztatni.”*

Az SZMSZ 14. §-a rendelkezik a képviselő-testületi rendkívüli ülésekre vonatkozó szabályokról, mely többek között rögzíti, hogy ***„indítvány benyújtására az előterjesztésekkel szemben támasztott követelményekre vonatkozó előírásokat kell alkalmazni”.*** Ezzel szemben a Mötv. 44. §. csupán arról rendelkezik, hogy a *„képviselő-testület szükség szerint, a szervezeti és működési szabályzatban meghatározott számú, de évente legalább hat ülést tart. Az ülést tizenöt napon belüli időpontra össze kell hívni a települési képviselők egynegyedének, a képviselő-testület bizottságának, valamint a kormányhivatal vezetőjének a testületi ülés összehívásának indokát tartalmazó indítványára. Az indítvány alapján a testületi ülést a polgármester hívja össze a testületi ülés indokának, időpontjának, helyszínének és napirendjének meghatározásával.”*

Tekintettel arra, hogy az önkormányzatok nem kaptak felhatalmazást további részletszabályok meghatározására a rendkívüli ülések kapcsán, így az SZMSZ hivatkozott rendelkezése nem felel meg Mötv.-ben foglaltaknak.

A Polgármesteri Hivatal a törvényességi észrevételben foglaltakat megvizsgálta, azzal egyetért és az SZMSZ-t módosítani javasolja kifogásolt rendelkezés hatályon kívül helyezésével.

Telki, 2022. február 7.

Deltai Károly

polgármester

**Telki Község Önkormányzata Képviselő-testületének**

**.../.... (...) önkormányzati rendelete**

**Telki község Önkormányzat Képviselő-testületének szervezeti és működési szabályzatáról szóló 20/2019. (X.28.) önkormányzati rendelet módosításáról**

Telki község Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 44. §, 45. §, 48. § (2)-(4) bekezdés, 49. § (2) bekezdés, 50. §, 51. § (2) bekezdés, 52. § (1) bekezdés, 53. § (1)-(3) bekezdés, 57. § (1)-(2) bekezdés, 59. § (2) bekezdés, 68. § (3) bekezdés, 82. § (3) bekezdés, 84. § (2) bekezdésben foglalt felhatalmazás alapján, az Alaptörvény 32. cikk (1) bekezdés d) pontjában meghatározott feladatkörében eljárva a következőket rendeli el:

**1. §**

Hatályát veszti a Telki község Önkormányzat Képviselő-testületének szervezeti és működési szabályzatáról szóló 20/2019 (X.28.) önkormányzati rendelet 14. § (3) bekezdésében az „Az indítvány benyújtására – a Kormányhivatal vezetője által történő összehívás kivételével – az előterjesztésekkel szemben támasztott követelményekre vonatkozó előírásokat kell alkalmazni.” szövegrész.

**2. §**

Ez a rendelet a kihirdetését követő harmadik napon lép hatályba.

 Deltai Károly dr. Lack Mónika

 polgármester jegyző